सेन्चुरी पदमार्ग : छोटो तर रोमाञ्चक
जिल्लाको मध्य क्षेत्रमा पर्ने राहुघाट नदी दायाँबायाँ पछ्याउँदै धौलागिरी सेन्चुरी पदमार्ग ४ हजार ५० मिटर उचाईमा अवस्थित धौलागिरी हिमालको दक्षिणी वेसक्याम्प पुग्छ ।
म्याग्दी — जिल्लाको मध्य क्षेत्रमा पर्ने राहुघाट नदी दायाँबायाँ पछ्याउँदै धौलागिरी सेन्चुरी पदमार्ग ४ हजार ५० मिटर उचाईमा अवस्थित धौलागिरी हिमालको दक्षिणी वेसक्याम्प पुग्छ ।पदमार्गबाट अन्नपूर्ण रेन्ज, निलगिरी साउथ, वराह शिखर, धौलागिरी रेन्ज, चुरेन, गुर्जा हिमालसमेत दर्जनबढी हिमाललाई नजिकैबाट देख्न सकिन्छ ।मगर तथा छन्त्याल जनजाति समुदायको आत्मीय बस्ती क्षेत्र रहेकोले कल्चरल टुरिजम् र छोटो तर एडभेन्चर यात्राका लागि धौलागिरी सेन्चुरी पदमार्ग सहज छ । ‘गरिबीका लागि पर्यटन अभियान’ अन्तर्गत म्याग्दी प्रवासी नेपाली संघ (मोना), नेपाल टुरिजम बोर्ड, टान र गाउँ पर्यटन प्रर्वद्धन मञ्च (भिटोफ) को सक्रियतामा प्रर्वद्धन गरिएको धौलागिरी सेन्चुरी ‘कुमारी’ पदमार्ग हो । सदरमुकाम बेनीबाट झिं, पाखापानी, रायखोर, घाँसीखर्कमा होमस्टे गर्दै सात दिनमा धौलागिरी दक्षिण वेसक्याम्प पुग्न सकिने धौलागिरी सेन्चरी पदमार्ग मुलत: घरबास र क्याम्प ट्रेकको मिश्रण हो । झिं पहिलोवास, घाँसीखर्क दोस्रो घरवास गरेपछि छारीहुँदै फेदी क्याम्प, सुनथला तथा कालो पहाड हुँदै ओढारमा ‘क्याम्प’ बास गरी धौलागिरी दक्षिण बेशक्यापबाट सोही बाटो फर्केर फेदीक्याम्पबाट मंगलेखानी, चिमखोलाहुँदै दर्मिजामा होमस्टे गरी सातौं दिनमा बेनी फर्कन सकिन्छ ।‘समुदाय, पर्यटन वोर्ड, ट्रेकिङ एशोसियसन समेत पर्यटन क्षेत्रका सरोकारवालासँगको सहकार्यमा धौलागिरी सेन्चुरी पदमार्गको पहिचान गरी औपचारिक सुरु गरेका छौं’ म्याग्दी उद्योग बाणिज्य संघका उपाध्यक्ष राजेश शाक्यले भने, ‘पदमार्गका केही बस्तीमा होमस्टे र बाँकी क्याम्प गर्न सकिन्छ । पदमार्गमा टि हाउसका लागि ब्यवसायीलाई प्रेरित गरिरहेका छौं ।’